Vier vas vir renosterstroperyFoto: Reint Dykema Vier vermeende renosterstropers is op ŉ plaas in Lephalale (Ellisras) in hegtenis geneem, het die polisie in Limpopo gesê. Kol. Ronel Otto, woordvoerder van die polisie, het gesê die vier mans is Maandag in ŉ voertuig op die plaas opgemerk. Wildbewaarders het hulle agternagesit maar hulle het ontsnap. Volgens Otto het die wildbewaarders egter voortgegaan om die vermeende stropers te agtervolg en hulle is Dinsdagaand op die plaas in hegtenis geneem. Die polisie het op ŉ byl, jagmesse, ŉ knaldemper, knyptange en skroewedraaiers beslag gelê. Volgens Otto is die polisie op soek na nog verdagtes. Die vier mans sal Donderdag in die Lephalale-landdroshof verskyn op aanklagte van betreding en sameswering om renosters te stroop.